## El Consell autoritza el conveni entre la Generalitat i l’Ajuntament d’Elx per a finançar els estudis necessaris per a implantar el sistema de transport E-TRAM

*** L’acord preveu la concessió de 100.000 euros a l’Ajuntament d’Elx per a avançar en la definició tècnica del projecte
* La Generalitat i l’Ajuntament d’Elx consideren prioritari el desenrotllament de l’eix Carrús-Universitat Miguel Hernández-Parc Empresarial**

El Consell ha autoritzat la subscripció del conveni de col·laboració entre la Vicepresidència Segona per a la Recuperació, Medi Ambient, Infraestructures i Territori i l’Ajuntament d’Elx destinat a finançar l’elaboració dels documents i estudis previs necessaris per a la implantació del Sistema de Transport Metropolità d’Elx, E-TRAM.

L’acord preveu la concessió de la Generalitat a l’Ajuntament d’una subvenció nominativa de 100.000 euros amb la finalitat d’avançar en la definició tècnica del futur sistema de transport públic avançat de caràcter metropolità.

La iniciativa s’emmarca en la necessitat de dotar Elx, un dels municipis més poblats de la Comunitat Valenciana i peça clau de la seua àrea metropolitana, d’un sistema de transport públic equiparable al que hi ha a València, Alacant i Castelló.

Per a fer-ho, la Generalitat i l’Ajuntament d’Elx van formalitzar un protocol general d’actuació en març d’enguany, en el qual s’establien les fases d’implantació i les línies de treball que correspon assumir a cada administració conforme a les seues competències en matèria de transport urbà i metropolità.

Els dos organismes consideren prioritari el desenrotllament de l’eix Carrús–Universitat Miguel Hernández–Parc Empresarial, dins d’una planificació més àmplia orientada a millorar la connectivitat del municipi i el seu entorn.

El conveni reforça la cooperació institucional per a avançar cap a un sistema integrat de transport públic que preveja tant la planificació de les infraestructures i els servicis, com en els aspectes relacionats amb la intermodalitat, la informació, la tarifació i la coordinació d’itineraris i horaris.

Fecha: 18/11/2025